अल कायदा को खत्म करने के करीब है अमेरिका : पेनेटा  
अमेरिकी रक्षामंत्री लियोन पेनेटा ने कहा कि अल कायदा पर अधिकतम दबाव बनाने के लिए पाक और यमन स्थित इसके नेताओं पर भी शिकंजा कसा जाएगा।
पूर्व अल कायदा प्रमुख ओसामा बिन लादेन की मौत के बाद इस आतंकवादी संगठन की शक्ति में आई कमजोरी को देखते हुए अमेरिका के नए रक्षा मंत्री लियोन पेनेटा ने कहा है कि अमेरिका अल कायदा को रणनीतिक रूप से हराने में सक्षम है और संगठन पर अधिकतम दबाव बनाने के मकसद से वह पाकिस्तान और यमन स्थित अल कायदा नेताओं पर भी शिकंजा कसेगा।  काबुल की यात्रा के दौरान पेनेटा ने संवाददाताओं से कहा, मैं पहले भी (जब सीआईए प्रमुख था) इससे सहमत था और इस समय (बतौर रक्षामंत्री) भी सहमत हूं कि हम रणनीतिक रूप से अल कायदा को हराने में सक्षम हैं और मैं कोशिश कर रहा हूं कि इसपर ध्यान देने में सक्षम हो पाऊंगा। इसके लिए मैं निश्चित रूप से सीआईए के साथ भी काम कर रहा हूं।  बतौर रक्षा मंत्री अपनी पहली विदेश यात्रा के दौरान पेनेटा ने कहा, मेरा लक्ष्य अल कायदा को हराना है और ओसामा बिन लादेन की मौत के साथ ही हमने इस दिशा में महत्वपूर्ण शुरुआत की है। मैं इराक और अफगानिस्तान में पर्याप्त स्थायित्व लाना चाहता हूं, ताकि अल कायदा और इसके अन्य आतंकवादी सहयोगी इन क्षेत्रों में अपना सुरक्षित पनाहगार न बना सकें।